– En forferdelig tid, sier Anette Nilsskog, som ventet en måned bare på å få kreftdiagnosen. I Danmark er pasienter garantert diagnose innen 48 timer.

38 år gamle Anette Nilsskog måtte ringe hver dag til legene for å komme raskere til behandling da hun fikk aggressiv føflekk-kreft.

I Danmark får pasientene diagnose etter 48 timer og behandling i løpet av få uker.

På det prisbelønte kreftsykehuset Vejle i Danmark kan de planlegge – og det særlig når det gjelder kreftpasienter.

Sykehuset som har spesialisert seg på området har satt behandling i system.

– Hurtigere behandling

– Hver pasient får en plan om hva som skal skje, og vi har fjernet uvisshet og tid, forteller avdelingsoverlege Ejler Ejlertsen ved Vejle sykehus.

Danske kreftpasienter er garantert diagnose innen 48 timer og så starter en konkret behandlingsplan med en gang.

Totalt finnes det 32 kreftforløp som definerer innhold og tider.

– Dette har betydd hurtigere diagnostikk og behandling av mulige kreftsykdommer. Vi er blitt mer velorganisert, alle vet hva som skal skje og det er et utvidet samarbeid med kolleger, sier Ejlertsen.

Fjernet ventetid

Danskene har dermed utryddet unødig ventetid for kreftpasientene, og pensjonist Niels Steensen er beviset på at det fungerer.

Han kom til sykehuset med væske i lungene og mistanke om kreft. Etter 48 timer fikk han diagnose og i løpet av to uker var alle prøver tatt og behandling i gang.

– Det er veldig kort tid, og jeg synes det er utrolig bra, sier Niels Steensen til TV 2.

– Det er et godt system som er bygget opp her, og da får du satt dine fæle tanker til side. Hvis det er noe de finner, får du det løst, sier den pensjonerte direktøren fra Hedestad.

Annen virkelighet

Men det å være kreftpasient i Norge ble vondt og vanskelig for Anette Nilsskog i Stavanger.

Hun oppdaget en stor kul under armen i januar som viste seg å være aggressiv føflekk-kreft.

– Den dagen var et stort sjokk. Det føltes som om hele livet raste sammen, sier tobarnsmoren.

Og så var det ventingen. Nilsskog hadde allerede ventet en måned på å få diagnosen.

Deretter fulgte flere uker med venting og kontakt med åtte ulike klinikker som skulle finne ut av behandling.

– Jeg synes det har vært en forferdelig. tid. Den usikkerheten du går med der du tenker det verste. Tenk hvis jeg ikke lever om et halvt år, sier Nilsskog.

LES OGSÅ: 1500 dør årlig i diagnosekø i Norge

Kjempet for egen helse

Anette tok saken i egne hender. Hun ringte hver dag til legene og sykehuset for å komme foran i køen.

Hun slo seg ikke til ro med svarene hun fikk.

– Det å pushe på systemet hele veien er en heldagsjobb. Jeg tør ikke tenke på situasjonen hvis jeg ikke hadde gjort det, sier hun.

Hun klarte å få behandling etter halvannen måned, men etterlyser et dansk system for norske kreftpasienter.

– Jeg mener at systemet burde vært en egen avdeling som med en gang henvisningen gikk til sykehus tok seg av og koordinerte alt. Og hadde hovedansvar for pasienten slik at man kan lene seg tilbake og kjenne på at du blir ivaretatt, sier Nilsskog.

Standard behandling

Helseminister Anne-Grete Strøm-Erichsen mener det ikke skal være Anettes jobb å kjempe for egen helse.

– Det er jo alvorlig og det skal ikke være sånn. Det skal være slik at man i møte med helsevesenet blir ivaretatt på best mulig måte, sier Anne-Grete Strøm-Erichsen til TV 2.

Danmark har høyere dødelighet ved kreft enn Norge. Men helseministeren vil nå innføre standardiserte behandlingsforløp for sykdommen også her.

Helsedirektoratet skal utrede dette innen 1. juli.

– Vi skal sette tidsfrister for avklaring og videre behandling innenfor flere krefttyper og det vil gi pasientene mer forutsigbarhet, sier helseminister Strøm-Erichsen.

Forutsigbarhet

Tilbake i Danmark sitter Niels Steensen, som er kreftfri. Men han håper norske pasienter får oppleve den forutsigbarheten han fikk.

– Dette systemet bør kunne innføres i Norge som i Danmark. Nordmenn har jo pengene, sier Niels Steensen til TV 2.